b'\n_START_ARTICLE_\nBogomilstvo\n_START_PARAGRAPH_\nBogomilstvo\' (bolgarsko \xd0\x91\xd0\xbe\xd0\xb3\xd0\xbe\xd0\xbc\xd0\xb8\xd0\xbb\xd1\x81\xd1\x82\xd0\xb2\xd0\xbe, bogomilstvo) je bila kr\xc5\xa1\xc4\x8danska novognosti\xc4\x8dna  ali dualisti\xc4\x8dna sekta, ki jo je v Prvem bolgarskem cesarstvu v 10. stoletju med vladanjem carja Petra I.  ustanovil duhovnik Bogomil. Bogomilstvo se je za\xc4\x8delo najverjetneje na ozemlju sedanje Severne Makedonije kot odziv na socialno razslojevanje, ki se je za\xc4\x8delo z uvedbo fevdalizma, in kot oblika politi\xc4\x8dnega gibanja in nasprotovanja bolgarski dr\xc5\xbeavi in Cerkvi._NEWLINE_Bogomili so zahtevali vrnitev tistega, kar so imeli za zgodnje duhovno u\xc4\x8denje, in zavra\xc4\x8dali cerkveno hierarhijo. Njihove primarne politi\xc4\x8dne te\xc5\xbenje so bile upor proti dr\xc5\xbeavi in cerkvenim avtoritetam, ki so pripomogle k hitremu \xc5\xa1irjenju  gibanja po Balkanu in  postopnem prodiranju skozi  Bizantinsko cesarstvo  vse do Kijevske Rusije, Bosne (Bosanska cerkev), Dalmacije, Srbije, Italije in Francije (katarci). _NEWLINE_Bogomili so bili dualisti ali gnostiki v svojem verovanju v telesni in izventelesni svet. Niso uporabljali kr\xc5\xa1\xc4\x8danskega kri\xc5\xbea niti gradili cerkva, ker so globoko verovali v svojo podarjeno podobo in imeli svoje telo za sveti\xc5\xa1\xc4\x8de. Iz tega verovanja se je razvilo ve\xc4\x8d oblik prakticiranja vere, na primer \xc4\x8di\xc5\xa1\xc4\x8denje samega sebe z bi\xc4\x8danjem in postom, praznovanja  in plesa.\n_START_SECTION_\nEtimologija\n_START_PARAGRAPH_\nIzraz bogomil je sestavljen iz dveh slovanskih besed: bog (praslovansko *bog\xd1\x8a, bog) in mil, drag ali ljubljen (praslovansko *mil\xd1\x8a, mil). Lahko bi bil tudi prevod gr\xc5\xa1kega imena Teofil, ki ima enak pomen: bogu drag ali ljubljen od boga. Izraz bi lahko nastal tudi iz imena ustanovitelja sekte Bogomil (bolgarsko \xd0\x91\xd0\xbe\xd0\xb3\xd0\xbe\xd0\xbc\xd0\xb8\xd0\xbb,  Bogomil), kar je te\xc5\xbeko dokazati, ker bi ustanovitelj lahko ime dobil po sekti in ne sekta po njem. V slovanskih dokumentih od 13. stoletja dalje se bogomili ena\xc4\x8dijo z mesalijanci.  Sirsko ime sekte ustreza gr\xc5\xa1kemu imenu evhiti. _NEWLINE_V starocerkvenoslovanskih dokumentih se \xc4\x8dlani sekte omenjajo kot babuni (*babon\xd1\x8a, *babun\xd1\x8a, *babona), kar izvirno pomeni malikovanje, babjeverstvo  ali vra\xc5\xbeeverno osebo. Izraz se je ohranil v krajevnih imenih reke Babuna, gore Babuna, slapa Bogomil in vasi Bogomila. Vsi kraji so v pokrajini Azot v sedanji osrednji Severni Makedoniji, kar ka\xc5\xbee, da je bilo gibanje v tej pokrajini zalo dejavno._NEWLINE_V starocerkvenoslovanskih dokumentih se \xc4\x8dlani sekte omenjajo kot babuni (*babon\xd1\x8a, *babun\xd1\x8a, *babona), kar izvirno pomeni malikovanje, babjeverstvo  ali vra\xc5\xbeeverno osebo. Izraz se je ohranil v krajevnih imenih reke Babuna, gore Babuna, slapa Bogomil in vasi Bogomila. Vsi kraji so v pokrajini Azot v sedanji osrednji Severni Makedoniji, kar ka\xc5\xbee, da je bilo gibanje v tej pokrajini zelo dejavno.\n_START_SECTION_\nPavli\xc4\x8dani\n_START_PARAGRAPH_\nEna od najstarej\xc5\xa1ih kr\xc5\xa1\xc4\x8danskih sekt, marcionska, je nastala v vzhodni Mali Aziji in okoli 5. stoletja izumrla. Iz podobnosti med marcionstvom in pavli\xc4\x8danstvom, ki se je razvilo na pribli\xc5\xbeno istem ozemlju,  je razvidno, da je nekaj elementov marcionstva pre\xc5\xbeivelo. Pavli\xc4\x8danstvo se je za\xc4\x8delo sredi 7. stoletja, ko je za\xc4\x8del Konstantin iz Malalale izklju\xc4\x8dno na osnovi Nove zaveze u\xc4\x8diti, da sta bila dva bogova: dobri bog, ki je ustvaril \xc4\x8dlove\xc5\xa1ko du\xc5\xa1o, in zlobni bog, ki je ustvaril ves fizi\xc4\x8dni svet, vklju\xc4\x8dno s \xc4\x8dlove\xc5\xa1kim telesom. Njegovi prista\xc5\xa1i, ki so postali znani kot pavli\xc4\x8dani, po svojem na\xc4\x8dinu \xc5\xbeivljenja niso zelo odstopali od okolice, \xc4\x8deprav so verjeli, da je svet hudoben._NEWLINE_Leta 970 je bizantinski cesar Ivan I. Cimisk preselil 200.000 armenskih pavli\xc4\x8danov v Evropo in jih naselil v Trakiji v okolici sedanjega Plovdiva v Bolgariji. Pod bizantinsko in kasneje osmansko oblastjo so pavli\xc4\x8dani \xc5\xbeiveli relativno varno. Jezikovno so se asimilirali v Bolgare, ki so jih imenovali pavlikiani. Leta 1650 jih je rimskokatoli\xc5\xa1ka cerkev vzela za  svoje in prekrstila  prebivalce \xc5\xa1tirinajstih vasi okoli Nikopolja v Meziji in Plovdiva.  Njihovemu zgledu je sledila skupnost v vla\xc5\xa1ki vasi Cioplea pri Bukare\xc5\xa1ti.\n_START_SECTION_\nNastanek bogomilstva\n_START_PARAGRAPH_\nBogomilsko gnosti\xc4\x8dno socialno-versko gibanja in doktrina sta nastala med vladanjem carja Petra I. Bolgarskega (927\xe2\x80\x93969), domnevno kot reakcija proti dr\xc5\xbeavi in duhov\xc5\xa1\xc4\x8dini bizantinske cerkve. Gibanje je kljub zatiranju ostalo mo\xc4\x8dno in priljubljeno do padca Drugega bolgarskega cesarstva na koncu 14. stoletja. Bogomili so bili rezultat \xc5\xa1tevilnih dejavnikov, ki so vzniknili na za\xc4\x8detku 10. stoletja, najverjetneje v Makedoniji. Na gibanje je imelo velik vpliv pavli\xc4\x8danstvo, ki je pri\xc5\xa1lo iz Armenije. _NEWLINE_Slovanski viri so soglasni, da je bilo bogomilsko u\xc4\x8denje manihejsko. Sinodik iz leta 1210 na\xc5\xa1teva naslednja imena u\xc4\x8dencev ali apostolov: Mihel, Todur, Dobri, \xc5\xa0tefan, Vasilij in Peter. Navdu\xc5\xa1eni misijonarji so za\xc4\x8deli \xc5\xa1iriti nauk na vse strani. Leta 1004, komaj 25 let po uvedbi kr\xc5\xa1\xc4\x8danstva v Kijevski Rusiji, je za\xc4\x8del duhovnik Adrijan \xc5\xa1iriti enako doktrino kot bogomili, zato ga je kijevski \xc5\xa1kof Leoncij  aretiral. Leta 1125 se je Cerkev na jugu Rusije spopadala s \xc5\xa1e enim heretikom z imenom Dimitrij. Bogomilstvo je posku\xc5\xa1ala iztrebiti  tudi bolgarska Cerkev. Ve\xc4\x8d tiso\xc4\x8d bogomilov so vtaknili v vojsko Alekseja I. Komnena, ki se je vojskovala z Normani Roberta Guiscarda. Veliko jih je dezertiralo (1085) in kasneje kon\xc4\x8dalo v je\xc4\x8di. Kasneje so jih posku\xc5\xa1ali spreobrniti in za spreobrnjence nasproti mesta Filipopolis (Plovdiv)  zgradii mesto Aleksiopolis.  Ko so kri\xc5\xbearji leta 1204 osvojili Konstantinopel, so tam na\xc5\xa1li nekaj pavli\xc4\x8danov, ki jih je zgodovinar Geoffroi de Villehardouin imenoval propeli\xc4\x8dani._NEWLINE_Legenda o sv. Gerardu odkriva, da so bili pripadniki bolgarskega bogomilstva v zgodnjem 11. stoletju prisotni v Ahtumovi vojvodini v sedanjem Banatu. Obra\xc4\x8dali so se na nadangela Uriela, katerega ime je bilo pogosto na amuletih in v magi\xc4\x8dnih obredih.\n_START_SECTION_\n\xc5\xa0irjenje po Balkanu\n_START_PARAGRAPH_\nBogomilstvo se je \xc5\xa1irilo proti zahodu v Srbijo, kjer so bogomile imenovali babuni. Na koncu 12. stoletja je srbski veliki knez \xc5\xa0tefan Nemanja sklical cerkveni zbor, na katerem so obsodili bogomilstvo in bogomile izgnali iz dr\xc5\xbeave. Veliko se jih je zateklo v Bosno in Dalmacijo, kjer so bili znani kot patareni._NEWLINE_Beg heretikov, tudi bogomilov, v Bosno je spodbudil ogrske kralje, da so pod to pretvezo razglasili kri\xc5\xbearsko vojno proti Bosni, v resnici pa so jo \xc5\xbeeleli dobiti pod svojo oblast. Prvo ogrska prito\xc5\xbeba  pape\xc5\xbeu leta 1203 je naletela na javno obsodbo bosanskega vladarja Kulina  bana, bli\xc5\xbenjega sorodnika \xc5\xa0tefana Nemanje. Drugi ogrski kri\xc5\xbearski pohod proti Bosni pod pretvezo bogomilske herezije se je za\xc4\x8del leta 1225 in spodletel._NEWLINE_Leta 1254 je pape\xc5\xbe Inocenc IV. ukazal Bosanski cerkvi, da sprejme ogrskega \xc5\xa1kofa, zato se je Bosanska cerkev odlo\xc4\x8dila, da prekine stike z Rimom. V naslednjih stoletjih so Bosansko cerkev, ki je bila avtonomna, po vsebini pa zelo  pravoslavna, ena\xc4\x8dili z bogomilstvom. Pravega stanja pa se zaradi pomanjkanja dokumentov po osmanski okupaciji Bosne ne da ugotoviti._NEWLINE_Leta 1203 je pape\xc5\xbe Inocenc III. s pomo\xc4\x8djo ogrskega kralja Emerika izsilil sporazum, s katerim je Kulin priznal pape\xc5\xbeevo avtoriteto in katoli\xc5\xa1ko  vero. V praksi se za sporazum niso menili. Po Kulinovi smrti leta 1216 so njegovi nasledniki v Rim poslali delegacijo s pro\xc5\xa1njo, da bi pape\xc5\xbe spreobrnil Bosno v katoli\xc5\xa1tvo, vendar tudi ta poskus ni uspel. Leta 1234 je pape\xc5\xbe Gregor IX. odpoklical katoli\xc5\xa1kega \xc5\xa1kofa, ker je dopu\xc5\xa1\xc4\x8dal herezijo, in hkrati pozval ogrskega kralja na nov kri\xc5\xbearski pohod proti heretikom. Bosansko plemstvo je bilo dovolj mo\xc4\x8dno, da je napad kri\xc5\xbearjev odbilo._NEWLINE_Leta 1252 se je pape\xc5\xbe Inocenc IV. odlo\xc4\x8dil, da \xc5\xa1kofa Bosne podredi ogrski \xc5\xa1kofiji Kalo\xc4\x8da. Odlo\xc4\x8ditev je povzro\xc4\x8dila odpor bosanskih kristjanov, ki se niso uklonili pape\xc5\xbeevi odlo\xc4\x8ditvi in so ponovno prekinili vse svoje stike z Rimom. Nastala je avtonomna Bosanska cerkev, v kateri so kasneje videli bogomilsko ali katarsko cerkev, \xc4\x8deprav v izvirnih dokumentih bosanskih kristjanov ni nobenih sledov bogomilstva, katarstva ali dualizma._NEWLINE_Stanje se ni spremenilo do bule  pape\xc5\xbea Nikolaja IV.  leta 1291, s katero je v Bosni uvedel inkvizicijo pod vodstvom fran\xc4\x8di\xc5\xa1kanov. Inkvizicija je v poznem 15. stoletju poro\xc4\x8dala o prisotnosti  dualisti\xc4\x8dne sekte v Bosni. Imenovali so jo "bosanski heretiki" in najverjetneje ni bila istovetna z Bosansko cerkvijo._NEWLINE_V 13. stoletju je bilo bogomilstvo v Bolgariji, Ra\xc5\xa1ki in Bizantinskem cesarstvu popolnoma izkoreninjeno. Nekaj elementov bogomilstva se je  pod okriljem Bosanske cerkve ohranilo v Humu (sedanja Hercegovina) in Bosni ohranilo do leta 1463, ko je obe pokrajini okupiralo Osmansko cesarstvo. Nekaj zgodovinarjev, ki i\xc5\xa1\xc4\x8de dolo\xc4\x8deno zgodovinsko ozadje za potrditev svojih politi\xc4\x8dnih pripovedi, trdi, da sta bogomile kot heretike preganjali katoli\xc5\xa1ka in pravoslavna Cerkev  in s tem utrli pot bogomilstvu v Bosni. Ob uvedbi osmanske oblasti izraz "bosanski"  ni bil povezan s prebivalci, ampak s pokrajino. V srednjeve\xc5\xa1kih  bosanskih virih se pojavljata samo dve etni\xc4\x8dni imeni: Srbi  in Vlahi. Imeni sta se uporabljali predvsem za spreobrnjence v islam, ki niso bili dobrodo\xc5\xa1li niti v katoli\xc5\xa1ki niti v pravoslavni Cerkvi. Te trditve sodobna zgodovina v celoti zavra\xc4\x8da kot anahronizem iz avstro-ogrskega obdobja. V bo\xc5\xa1nja\xc5\xa1kih akademskih krogih so pripovedi kljub temu \xc5\xa1e vedno aktualne._NEWLINE_Iz Bosne se je mogomilstvo raz\xc5\xa1irilo v Piemont, Italija. Ogri so organizirali \xc5\xa1e nekaj kri\xc5\xbearskih pohodov proti heretikom v Bosni, ki so se kon\xc4\x8dali \xc5\xa1ele z osmansko okupacijo Bosne. V Bosni je pre\xc5\xbeivelo samo nekaj ali ni\xc4\x8d ostankov bogomilstva. Obred, ki ga je v stari cerkveni slovan\xc5\xa1\xc4\x8dini napisal Bosanec Radoslav in je bil leta 1854 objavljen v XV. zvezku \xc4\x8dasopisa Starine Ju\xc5\xbenoslovanske akademije v Zagrebu, je zelo podoben katarskemu obredu, ki ga je objavil Cunitz leta 1853._NEWLINE_V 18. stoletju so pavli\xc4\x8dane iz okolice Nikopolja preganjali Turki, domnevno zaradi vere. Velik del pavli\xc4\x8danov je pobegnil \xc4\x8dez Donavo in se naselil v Banatu, ki je takrat spadal v Ogrsko kraljestvo. Postali so znani kot Banatski Bolgari. V sedanjem romunskem Banatu je v vaseh Dude\xc5\x9ftii Vechi, Vinga in Bre\xc5\x9ftea in celo v mestu Temi\xc5\xa1var \xc5\xa1e vedno ve\xc4\x8d kot deset tiso\xc4\x8d potomcev teh beguncev. Ve\xc4\x8dina ne prakticira bogomilstva, ampak so katoli\xc4\x8dani. Nekaj vasi pavli\xc4\x8danov je tudi v srbskem delu Banata, najve\xc4\x8d v vaseh Ivanovo in Belo blato pri Pan\xc4\x8devu.\n_START_SECTION_\nSocialni dejavniki\n_START_PARAGRAPH_\nPo\xc4\x8dasno  pokristjanjenje bolgarskega prebivalstva je bilo posledica dejstva, da je bogoslu\xc5\xbeje potekalo v gr\xc5\xa1kem jeziku, ki ga je razumela samo elita, preprosto prebivalstvo pa sploh ne. Zaradi stalnih vojn med vladanjem Simeona I. so bile pokrajine ob bizantinski meji (Trakija) opusto\xc5\xa1ene, prebivalstvo pa prepu\xc5\xa1\xc4\x8deno samo sebi. Stalno spreminjanje oblastnikov v teh delih cesarstva in vi\xc5\xa1ji davki v \xc4\x8dasu carja Petra I. so na za\xc4\x8detku 10. stoletja povzro\xc4\x8dili velike socialne stiske. Vse to in korupcija v Cerkvi kot instituciji je privedlo do vedno ve\xc4\x8djega nezadovoljstva med malo pred tem pokristjanjenim prebivalstvom.\n_START_SECTION_\nVerski dejavniki\n_START_PARAGRAPH_\nNa bogomilsko gibanje sta imeli zelo velik vpliv zelo dualisti\xc4\x8dni kr\xc5\xa1\xc4\x8danski hereti\xc4\x8dni gibanji  manihejstvo in pavli\xc4\x8danstvo, ki sta bili v Bolgariji prisotni pred bogomilstvom. Izvor manihejstva je povezan z zoroastrstvom, zato se bogomilstvo zaradi svoje dualnosti v\xc4\x8dasih posredno povezuje tudi z njim.\n_START_SECTION_\nPovezave s cesarskim dvorom\n_START_PARAGRAPH_\nNekateri zgodovinarji trdijo, da sta bolgarski car Samuel in zlasti njegov sin Gavril Radomir, podpirala bogomilsko gibanje. Jedro tedanjega bolgarskega cesarstva se je ujemalo z regijo, v kateri je bilo bogomilstvo najbolj dejavno. Samuel se je med svojim uporom proti Bizantinskemu cesarstvu zelo verjetno zana\xc5\xa1al tudi na podporo bogomilov. Med njegovim vladanjem (976-1014) ni nobenega dokaza za preganjanje bogomilov.\n_START_SECTION_\nDoktrina\n_START_PARAGRAPH_\nIz nepopolnih in protislovnih razpolo\xc5\xbeljivih  podatkov je mogo\xc4\x8de razbrati samo to, da so bili bogomili gnostiki, adopcionisti in dualisti._NEWLINE_Dualizem je bil sprva zmeren. Po njihovem u\xc4\x8denju je Bog ustvaril in vlada duhovnemu delu sveta, Satan pa je ustvaril materialni del. Satan je podrejen Bogu in je v nekem smislu njegov sin. Bogomili se niso popolnoma osvobodili absolutnega dualizma manihejcev in pavli\xc4\x8danov in so s\xc4\x8dasoma za\xc4\x8deli verjeti, da sta Bog in Satan ve\xc4\x8dna nasprotnika, podobno kot so kasneje verjeli katarci._NEWLINE_Njihovo prisvojeno u\xc4\x8denje  je domnevno pri\xc5\xa1lo od Pavla s Samosate, za katerega se je kasneje verjelo, da je to bil apostol Pavel. Bogomili so zavra\xc4\x8dali kr\xc5\xa1\xc4\x8danstvo pravoslavnih cerkva in  hkrati niso sprejeli doketskega u\xc4\x8denja nekaterih drugih gnosti\xc4\x8dnih sekt. Zavra\xc4\x8dali so tudi ustaljene oblike dr\xc5\xbeave in Cerkve in kr\xc5\xa1\xc4\x8danski anarhizem.\n_START_SECTION_\nKozmologija\n_START_PARAGRAPH_\nV izvirni dualisti\xc4\x8dni zgodbi so bogomili verjeli, da je Bog imel dva sinova: starej\xc5\xa1ega Satanaila in mlaj\xc5\xa1ega Mihaela. Satanail se je o\xc4\x8detu uprl in postal zloben duh. Ustvaril je spodnja nebesa in Zemljo in posku\xc5\xa1al ustvariti \xc4\x8dloveka, vendar je moral na koncu pozvati Boga, da mu da du\xc5\xa1o. Po ustvarjenju je bilo Adamu dovoljeno,  da orje zemljo pod pogojem, da sebe in svoje potomce proda lastniku Zemlje Satanailu._NEWLINE_Da bi osvobodil Adama in njegovo potomstvo, je Bog na Zemljo poslal Mihaela v podobi \xc4\x8dloveka, ki se je poistovetil z Jezusom Kristusom in po krstu v reki Jordan postal Bo\xc5\xbeji izvoljenec. Ko se je pojavil Sveti duh v obliki golobice, je Jezus dobil mo\xc4\x8d, da je zlomil zavezo v obliki glinaste tablice (hierographon), ki jo je Satanail dobil od Adama. Adam je zdaj postal angel Mihael v \xc4\x8dlove\xc5\xa1ki podobi in kot tak premagal Satanaila in mu iz imena vzel kon\xc4\x8dnico \xe2\x80\x93il, ki je pomenila Boga in v kateri je prebivala njegova mo\xc4\x8d. Satanail se je pretvoril v Satana in zaradi njegovih  spletk se je zgodilo Jezusovo kri\xc5\xbeanje. Satan je postal tvorec cele pravoslavne skupnosti s cerkvami, opravami, obredi, zakramenti in posti, menihi in duhovniki. Svet je postal Satanovo delo, v katerem se je bilo treba vedno in povsod izogibati vsem pretiranim u\xc5\xbeitkom, kar ni bilo dale\xc4\x8d od askeze._NEWLINE_Najbolj spo\xc5\xa1tovano in najmo\xc4\x8dnej\xc5\xa1e oro\xc5\xbeje proti Satanu je bila molitev O\xc4\x8dena\xc5\xa1, ki je vsebovala ve\xc4\x8d zaklinjanj proti  zlim duhovom. Vsaka bogomilska skupnost je imela svojih dvanajst apostolov, \xc5\xbeenske pa so lahko dosegle rang izbranke. Bogomili so nosili obla\xc4\x8dila bera\xc5\xa1kih menihov in bili znani kot ostroumni misijonarji, ki so dale\xc4\x8d naokrog propagirali svoj nauk. Zdravili so bolne in izganjali zle duhove, prepotovali razli\xc4\x8dne de\xc5\xbeele in \xc5\xa1irili svoje apokrifne spise in nekaj knjig Stare zaveze, s \xc4\x8dimer so zelo vplivali na verska prepri\xc4\x8danja ljudstev in jih pripravljali na reformacijo.\n_START_SECTION_\nKristologija in Sveta trojica\n_START_PARAGRAPH_\nZa bogomile Logos ni bil druga oseba v Sveti trojici in utele\xc5\xa1enje ve\xc4\x8dnega sveta, ampak samo govorjena Bo\xc5\xbeja beseda, izra\xc5\xbeena v ustnem Krisusovem u\xc4\x8denju. \xc4\x8cetudi so se bogomili   imeli za vernike, ki verujejo v Sveto trojico, je njihovo izob\xc4\x8denje okoli leta 1027 temeljilo na obto\xc5\xbebi, da jo zavra\xc4\x8dajo.\n_START_SECTION_\nNasprotovanje institucijam in materializmu\n_START_PARAGRAPH_\nBistvo bogomilstva je dvojnost v ustvarjanju sveta. Katoli\xc5\xa1ka cerkev je imela ravno to  dvojnost za hereti\xc4\x8dno. Bogomili so zemeljsko gre\xc5\xa1no \xc5\xbeivljenje razlagali kot stvaritev Satana,  angela, ki je bil poslan na Zemljo. Zaradi tega u\xc4\x8denja je uradna  Cerkev trdila, da njihova doktrina omalova\xc5\xbeuje  vse, kar je bilo ustvarjenega z materialisti\xc4\x8dnimi in dr\xc5\xbeavnimi cilji in da doktrina ne prihaja iz du\xc5\xa1e, edine bo\xc5\xbeanske lastnine, ki jo \xc4\x8dlovek ima. Bogomili so zavra\xc4\x8dali pla\xc4\x8devanje davkov, tlako in vojskovanje v osvajalskih vojnah. Ignorirali so fevdalno dru\xc5\xbebeno ureditev, kar so njihovi nasprotniki razlagali kot motenje, \xc4\x8de ne ru\xc5\xa1enje dr\xc5\xbeave in Cerkve._NEWLINE_Karp Strigolnik, ki je v 14. stoletju pridigal bogomilsko doktrino v Novgorodu, je razlagal, da je sv. Pavel u\xc4\x8dil, da se morajo preprosti ljudje u\xc4\x8diti drug od drugega. Bogomili so zato nekoga iz skupnosti izvolili za  svojega u\xc4\x8ditelja in duhovnega vodjo in niso potrebovali posebnih duhovnikov. Razen tega so u\xc4\x8dili, da se moli lahko v zasebnih prostorih, zato posebne zgradbe, se pravi cerkve, niso potrebne. Duhovnega vodjo je posvetila skupnost  in ne kak\xc5\xa1en za to imenovan minister. Vsak \xc4\x8dlan skupnosti  je lahko dosegel Kristusovo popolnost in postal Kristus ali Klist. Poroka ni bila zakrament. Bogomili so zavra\xc4\x8dali post ob ponedeljkih in petkih in meni\xc5\xa1tvo. Kristusa so razglasili za Bo\xc5\xbejega sina, ni\xc4\x8d druga\xc4\x8dnega od drugih prerokov. Za vino in kruh med katoli\xc5\xa1kim verskim obredom so trdili, da se ne spremeni v meso in kri, da bo zadnjo sodbo opravil Bog in ne Jezus, da so slike in kri\xc5\xbe idoli in da je \xc4\x8da\xc5\xa1\xc4\x8denje svetnikov in relikvij malikovanje._NEWLINE_Bogomilska doktrina se je ohranila v ve\xc4\x8d  ruskih sektah, katerih doktrine vsebujejo tudi manihejski dualisti\xc4\x8dni koncept nastanka sveta. Nekaj se je ohranilo tudi v njihovih spisih. Knji\xc5\xbeevnost hereti\xc4\x8dnih sekt skozi vso zgodovino vsebuje predvsem apokrifne svetopisemske pripovedi. Kot avtorja prepovedanih knjig, "ki se jih ne drzne brati noben pravoslavni vernik", se omenjata pape\xc5\xbe Jeremija ali Bogomil. \xc4\x8cetudi ima ve\xc4\x8dina spisov isti izvor kot spisi, ki so bili \xc5\xbee na starej\xc5\xa1ih seznamih prepovedanih knjig, so spremembe, ki so jih opravili bogomilski uredniki, zadostovale, da so spise propagirali kot lastno specifi\xc4\x8dno doktrino._NEWLINE_Najbolj enostavno in privla\xc4\x8dno obliko, odeto z avtoriteto slavnega svetega avtorja, imajo njihove pripovedi o stvaritvi sveta in \xc4\x8dloveka, izvoru greha in  odre\xc5\xa1itve, zgodovini kri\xc5\xbea,  prepirov med telesom in du\xc5\xa1o, pravim in napa\xc4\x8dnim, nebesi in peklom, zbrane ali v Ilustriranih Biblijah  (Paleja) ali v dialogih med Kristusom in  njegovimi u\xc4\x8denci ali v dialogih med slavnimi cerkvenimi o\xc4\x8deti, ki so razlagali te poglede na preprost na\xc4\x8din, prilagojen razumevanju prebivalstva  (Lucidaria).\n_START_SECTION_\nPovezava s kasnej\xc5\xa1imi verskimi gibanji\n_START_PARAGRAPH_\nBogomili so bili vez med tako imenovanimi hereti\xc4\x8dnimi sektami Vzhoda in Zahoda. Najbolj aktivni so bili sejalci bogomilske doktrine v Kijevski Rusiji in med vsemi narodi v zahodni Evropi. V 12. in 13. stoletju so bili na Zahodu \xc5\xbee znani kot katari, drugod pa kot bolgari. Leta 1207 je omenjena Bulgarorum heresis (bolgarska herezija). Leta 1223 so se Albi\xc5\xbeani deklarirali za lokalne bougres (bolgare), pribli\xc5\xbeno iz istega  obdobja pa je tudi omemba  "pape\xc5\xbea Albi\xc5\xbeanov, ki prebiva znotraj meja Bolgarije".  Katari, patareni, valdenzi, anabaptisti, ruski strigolniki in duhovni kristjani so se v razli\xc4\x8dnih obdobjih istovetili z bogomili ali bili z njimi tesno povezani, \xc4\x8deprav nekateri od njih niso imeli z bogomili nobene zveze in/ali sploh niso bili dualisti._NEWLINE_Veliko znanstvenih razprav se je razvilo okoli natan\xc4\x8dne povezave med dualisti\xc4\x8dnimi herezijami na razli\xc4\x8dnih prostorih in stoletjih po celi Evropi, predvsem o tem, ali je \xc5\xa1lo za eno samo gibanje ali verski sistem, ki se je raz\xc5\xa1iril iz enega sredi\xc5\xa1\xc4\x8da, ali ve\xc4\x8d hereti\xc4\x8dnih gibanj, ki so nastala neodvisno v razli\xc4\x8dnih delih Evrope. Zmedo povzro\xc4\x8dajo tudi srednjeve\xc5\xa1ki viri sami, ker na primer za pape\xc5\xa1ko inkvizicijo v 13. stoletju v ju\xc5\xbeni Franciji pogosto enostavno trdijo, da je bila dualisti\xc4\x8dna herezija, neposredno povezna s predhodnimi hereti\xc4\x8dnimi gibanji v drugih regijah. Inkvizitorji pogosto opisujejo katare iz 13. stoletja kot neposreden izrastek pre\xc5\xbeivelih manihejskih dualistov iz prej\xc5\xa1njih stoletij. Po isti logiki bi morali inkvizitorji, ki so se na obrobju Evrope sre\xc4\x8devali s poganskimi verstvi (keltske dr\xc5\xbeave, baltski kri\xc5\xbearski pohodi), obto\xc5\xbeiti nekristjane, da \xc4\x8dastijo Apolona in Merkurja. Srednjeve\xc5\xa1ka u\xc4\x8denost je razdeljena na trditve, da so bili katari izrastek bogomilov, in trditve, da je inkvizicija v 13. stoletju enostavno zmotila in katare izena\xc4\x8dila z bogomili.\n_START_SECTION_\nBogomili v sodobni in ljudski kulturi\n_START_PARAGRAPH_\nFoucaultovo nihalo, roman italijanskega filozofa in pisca Umberta Eca, ki opisuje na\xc4\x8drt velike tajne in misti\xc4\x8dne zarote, temelji na izginotju bogomilov po propadu Drugega bolgarskega cesarstva.   _NEWLINE_Tajna knjiga je makedonski film, kombinacija kriminalke, trilerja in zarote, ki temelji na izmi\xc5\xa1ljeni zgodbi iskanja izvornega slovanskega jezika v Tajni knjigi, ki so jo napisali bolgarski bogomili  in jo v srednjem veku prinesli v Zahodno Evropo._NEWLINE_Po Bogomilu  se imenuje jama Bogomil na Rugged Islandu v Ju\xc5\xbenem \xc5\xa1etlandskem oto\xc4\x8dju na Antarktiki._NEWLINE_Bogomili igrajo pomembno vloga v romanu Thomasa Pynchona Against the Day (Proti dnevu).'